Her ryker resten av sesongen for Tottenham-stopperen
Midtstopperen skadet seg stygt under gårsdagens FA-cupomkamp mot Stevenage da han ble liggende på gresset og vri seg i smerter etter en duell med Chris Beardsley. - Det så ikke bra ut, og det så ikke riktig ut. Det er en alvorlig skade han har fått, og det er et mirakel hvis han ikke er ute for resten av sesongen, sa Tottenham-manager Harry Redknapp etter kampen. Dawson har ikke vært på banen for det engelske landslaget siden mars i fjor, men ville etter all sannsynlighet vært aktuell for EM-troppen dersom han var skadefri. Det ser nå veldig dårlig ut. Dawson forlot banen på båre, og ble fraktet til sykehus. Han har etter rapportene pådratt seg skader i høyre kne og venstre ankel.Tottenham-assistent Joe Jordan var rasende i kampens hete fordi han mente Beardsley var ufin i duellen i forkant av skaden. TV-bildene viser at Dawson, som er oppe i luften for å heade ballen, får et puff i siden. - Det er mulig Joe så noe, men vi har ikke snakket om det. Jeg så bare Michael på bakken, sa Redknapp. Tottenham kom seg videre i FA-cupen til tross for at Stevenage tok ledelsen på straffe etter bare fire minutter. To mål av Jermain Defoe og et straffemål av Emmanuel Adebayor sørget for at det ble 3-1 til laget som ligger på 3. plass i Premier League. PS! Dawson har tidvis hatt store skadeproblemer, og var ute i over tre måneder med akillesproblemer før jul. Han har operert som kaptein når stopperkollega Ledley King har vært ute av laget.
Michael Dawson (28) kan trolig glemme drømmen om å få spille for England i sommerens EM-sluttspill.